b"\n_START_ARTICLE_\nVilma Hugonnai\n_START_SECTION_\nBiografia\n_START_PARAGRAPH_\nFou la cinquena dels fills del comte K\xc3\xa1lm\xc3\xa1n Hugonnai i de Riza P\xc3\xa1ncz\xc3\xa9ly. Casada el 1865 amb Gy\xc3\xb6rgy Szilassy, un propietari ric amb qui va congeniar escassament, tingu\xc3\xa9 tres fills, i la mort d'un d'ells a l'edat de sis anys desvetl\xc3\xa0 en ella l'inter\xc3\xa9s per la pediatria. El 1869, assabentada que les dones podien incriure's en la Universitat de Zuric, obtingu\xc3\xa9 del marit el perm\xc3\xads preceptiu per a matricular-s'hi, per\xc3\xb2 cap ajuda econ\xc3\xb2mica. A Zuric visqu\xc3\xa9 en circumst\xc3\xa0ncies dif\xc3\xadcils, per\xc3\xb2 el 1872 va poder comen\xc3\xa7ar a estudiar medicina i esdevingu\xc3\xa9 assistent d'infermeria d'un professor d\xe2\x80\x99aquesta facultat. Public\xc3\xa0 dos articles: un sobre traqueotomia i dift\xc3\xa8ria i un altre sobre el tractament de les cremades, i obtingu\xc3\xa9 el doctorat el 1879. En tornar a Hongria, no podia exercir la seua carrera perqu\xc3\xa8, essent dona, l'administraci\xc3\xb3 hongaresa es negava a recon\xc3\xa9ixer la seua graduaci\xc3\xb3 de Zuric; nom\xc3\xa9s li fou perm\xc3\xa9s treballar oficialment de comare, i d'aquesta manera es vei\xc3\xa9 for\xc3\xa7ada a tractar una gran multitud de pacients per poder mantenir-se, ja que el matrimoni amb Szilassy es dissolgu\xc3\xa9 definitivament. El 1887 es cas\xc3\xa0 de nou, amb Vince Wartha, un qu\xc3\xadmic fam\xc3\xb3s, professor de la Universitat T\xc3\xa8cnica. El 1897, el ministeri d'Educaci\xc3\xb3 va acceptar per fi el seu t\xc3\xadtol i ja va poder actuar com a metgessa. A partir de llavors desenvolup\xc3\xa0 una intensa labor investigadora que report\xc3\xa0 progressos importants a la medicina hongaresa, principalment pel que fa a l'atenci\xc3\xb3 m\xc3\xa8dica a les dones i a la crian\xc3\xa7a dels nens, i alhora contribu\xc3\xad a millorar l'estatus de les dones reclamant una reforma escolar en favor d'aquestes i promovent el seu acc\xc3\xa9s a la universitat. La primera metgessa que es va titular a Hongria va ser Sarolta Steinberger, el 1900. Amb tot, fins al 1913 no se'ls permet\xc3\xa9 la pr\xc3\xa0ctica m\xc3\xa8dica sense la supervisi\xc3\xb3 d'un metge mascul\xc3\xad."